A vig társaságról
1.

 	Éljen mái társaságunk,
 	Igaz magyar barátságunk!
Nem bántódik meg így Isten, sem ember:
Aki pedig ezt irígyli, gazember.

                 2.

 	Győznénk mi azt megfontolni,
 	Mit fognak mások gondolni!
Míg azok holmit felszednek orrokra,
Mi azonban híven iszunk, truccokra.

                 3.

 	Íme, mely jó a barátság!
 	Nincs e földön más boldogság.
Ezzel életünk terheit enyhítjük,
Tréfát tréfával felváltjuk, nevetjük.

                 4.

 	Távozz tőlünk képmutatás,
 	Politzia, pallérozás;
Takarodjál foszlánkosok közibe,
Akiknek születtél ravasz szívébe!

                 5.

 	Nem tud a magyar sziv ahhoz,
 	Mert hívség illik bajszához!
Nosza, pajtás! pederjük meg, s vigadjunk;
Lesz még idő, hogy a búról aggódjunk.
Versek